Τη δυνατότητα της ανίχνευσης των αντιγόνων του νέου κορονοϊού σε μόλις 15 λεπτά δίνει το προσιτό και γρήγορο τεστ (rapid test) COVID-19 Ag Respi-Strip, που θα διατίθεται πλέον και στην Ελλάδα.

Το τεστ αναπτύχθηκε από τη βέλγικη εταιρεία Coris BioConcept, διαθέτει ένδειξη CE mark για την κυκλοφορία στην Ε.Ε., δοκιμάστηκε επιτυχώς σε δύο Νοσοκομεία Αναφοράς σε 231 συνολικά δείγματα ρινοφαρυγγικού επιχρίσματος και υπόσχεται αποτελέσματα μέσα σε 15 λεπτά.

Όπως σημειώνει σε ανακοίνωσή της η βελγική εταιρεία: «Με στόχο την αντιμετώπιση της εξάπλωσης της νόσου του κορονοϊού COVID-19, η Coris BioConcept εργάστηκε σκληρά τις τελευταίες εβδομάδες για να αναπτύξει ένα γρηγορο τεστ αντιγόνων που μπορεί να χρησιμοποιηθεί για την ανίχνευση του SARS-CoV-2 σε ρινοφαρυγγικές εκκρίσεις».

Στην Ελλάδα το τεστ θα το εισάγει η εταιρεία «Νέα Διαγνωστική Διάσταση». Όπως δήλωσε στο healthview, ο πρόεδρος της εταιρείας κ. Κώστας Μαριάκης, «το τεστ αυτό ελέγχει τα αντιγόνα του ιού και όχι τα αντισώματα, όπως τα τεστ που ήταν διαθέσιμα μέχρι στιγμής. Η ανάγκη για ένα αξιόπιστο, γρήγορο και φθηνό τεστ διάγνωσης μας οδήγησε στην απόφαση της εισαγωγής από το Βέλγιο και την Coris BioConcept με την οποία έχουμε αποκλειστική συνεργασία».

«Το σημαντικότερο όμως είναι πέρα από την ταχύτητα και το προσιτό κόστος» όπως προσθέτει ο κ. Μαριάκης «ότι το τεστ έχει προφανώς χαμηλότερη ευαισθησία από την εξέταση PCR, αλλά αν είναι θετικό, τότε δεν χρειάζεται η PCR».

Διευκρινίζει δε ότι το τεστ θα είναι διαθέσιμο έως τα μέσα Απριλίου, καθώς γίνεται αγώνας δρόμου από πολλές πλευρές, θα είναι σε συσκευασία των 25 τεμαχίων και θα αφορά την προμήθεια ιδιωτικών και δημόσιων εργαστηρίων και όχι μεμονωμένων πολιτών, καθώς είναι απαραίτητο να γίνεται από τα κλασσικά μικροβιολογικά εργαστήρια.

Πληροφορίες του healthview αναφορικά με το κόστος του, είναι ότι αυτό δεν θα ξεπερνά τα 20€, διευκρινίζοντας ότι αυτό είναι το αρχικό κόστος αγοράς του τεστ και όχι της τελικής εξέτασης που θα διαμορφωθεί από το κάθε εργαστήριο.